text: Tall Ships Races: Sådan blev priserne fordelt
  04 august 2014 kl. 05.01
  Det polske skib Kapitan Glowacki vandt kapsejladsen for de største skibe ved The Tall Ships Races 2014, men der blev også uddelt mange andre priser.
  
  
  
  The Tall Ships Races er en kapsejlads, men det gælder ikke kun om at komme først. Det er tydeligt, når man ser på alle de øvrige priser, der blev uddelt søndag.
  På Torvet i Esbjerg var 2.000 udklædte besætningsmedlemmer i festligt humør, og besætningsmedlemmerne på det polske Fryderyk Chopin kunne juble ekstra højt. De vandt nemlig den eftertragtede venskabspris.
  Der var ikke nogen priser til danske skibe, men skibet Jens Krogh kan glæde sig over, at de blev nummer to i kapsejladsens næststørste klasse. Og så kunne Esbjerg glæde sig over store klapsalver, da direktøren for The Tall Ships Races takkede byen for et vellykket arrangement.
  FAKTA: Sådan blev priserne fordelt
  Venskabsprisen: Fryderyk Chopin (Polen)En særlig trainee: Gerlinde Laureys fra Antwerp Flyer (Belgien).Sikkerhedsprisen: Juan de Langara (Spanien).Pris for at være bedst til at bruge de sociale medier: Katarzyna Salabanog Michal Bielski fra Fyderyk Chopin (Polen)Mest international: Sørlandet (Norge) med 14 forskellige nationaliteterYngste besætning: Atlantica (Sverige)
  
  